Коми Республикаса Юралысь Вячеслав Гайзер видöмöн донъялiс Кулöмдiн районса власьтлысь уджсö сы вöсна, мый вöлi нюжöдöма ас оланiн стрöитöм кузя сöгласуйтан срокъяс.

Вячеслав Гайзер пасйис, мый меставывса власьт оз отсав йöзлы, кодъяслы вöлi сетöма ас оланiн стрöитöм улö участок, та вöсна стрöитчöмыс либö сулалö, либö коммуникацияö йитчигöн йöзыс паныдасьöны ыджыд мытшöдъясöн. Такöд йитöдын став выныс, мый регионса Правительство веськöдö киссьöм оланiн кузя да таын ёсьлун чинтöм кузя могъяс решитöм вылö, вошö весьшöрö, – пасйис В.Гайзер.

«Сöмын на меным висьталiсны öти петкöдлана пример йылысь. 2008 воын на стрöитчысьяс пиысь öти мöдöдöма районнöй администрацияö сöгласуйтöм вылö документъяс. Тi шуанныд, мый нинöм энö видлалöй. Тайö нöшта петкöдлö, мый колö вежны муниципалитетъясын сöгласуйтан механизмсö».

Республикаса Юралысь пасйис, мый стрöитчысьяс висьталiсны и мукöд мытшöд йылысь, кутшöмъяс вöлiны Кулöмдiнса олысьяслöн ас керка стрöитiгöн. «Муниципальнöй власьт урчитöм кадколастö оз лöсьöд туйяс, оз вайöд коммуникация да электричество. Ас оланiн стрöитöм сöвмöдöм кузя республиканскöй сöвещание вылын, мый ми нуöдам талун Кулöмдiнын, меным окота эськö вöлi тöдмавны, мыйла татшöмторйыс артмö да мый вöчсьö, медым татшöм мытшöдъяссö öдйöджык решитны», – шыöдчис Вячеслав Гайзер районлöн администрацияса юрнуöдысь Сергей Каплин дорö.

В.Гайзер тöдчöдiс, мый, позьö шуны, ни öти муниципалитетын помöдз абу решитöма юалöмъяс, кутшöмъяс заводитчöны кар стрöитöм планируйтан документъяс лöсьöдöмсянь, мыйсянь заводитчö быд олан пунктын стрöитчöмыс, да помасьöны оланiн стрöитöм либö ньöбöм вылö субсидия сетöмöн. Сiйö сiдзжö пасйис, мый выезднöй сöвещаниеыс думайтöмöн нуöдсьö оз регионса юркарын, сы вöсна мый ас оланiн стрöитöмын мытшöдъясыс да ас оланiн стрöитöм водзö сöвмöдöмыс торйöн нин тöдчана сиктса олысьяслы.

Республикаса Юралысь сiдзжö ветлiс Кулöмдiнын 24 патераа помавтöм олан керкаö. Водзвыв донъялöм серти сiйöс помöдз стрöитöм вылö колö 12 миллион шайт гöгöр сьöм. Вячеслав Гайзер стöчмöдiс, мыйла Кулöмдiн район эз участвуйт Государственнöй корпорацияын – ЖКХ выльмöдöмын отсöг сетан фондлöн Коми Республикаса заявочнöй компанияясын, медым 2008-2010 воясын босьтны сьöм отсöг аварийнöй олан фондысь гражданаöс выльлаö овмöдöм кузя мероприятиеяс збыльмöдöм вылö. С.Каплин вочавидзис, мый тайöс вöлi планируйтöма вöчны локтан воö, мый вылö республикаса Юралысь вочавидзис: «Мöд во уджтасыс оз нин ло. Кöнi тi вöлiнныд водзынджык, кор позьö вöлi тайö могсö решитны сьöкыдлунъястöг?»

Вячеслав Гайзер тшöктiс Коми Республикаса архитектура, стрöитчöм да коммунальнöй овмöс министр Николай Смышляевлы Кулöмдiн районса юрнуöдысьяскöд öтув медматысса кадö дасьтыны став колана документсö да помавны стрöитчöмсö во джынйöн. Выль патераяссö колö юклыны йöз костын, кодъясöс быть колö мöдлаö овмöдны киссьöм да аварийнöй оланiнысь, тшöктiс регионса Юралысь.